C 106/1

Riżoluzzjoni tal-Kumitat Ewropew tar-Reġjuni dwar il-kampanja ta’ tilqim kontra l-pandemija tal-COVID-19

(2021/C 106/01)

IL-KUMITAT EWROPEW TAR-REĠJUNI (KtR),

1. jappoġġja l-istrateġija tal-UE għall-vaċċini bħala espressjoni ta’ solidarjetà, għaqda u effiċjenza, u bħala proċess ibbażat fuq il-prinċipji ta’ aċċess ugwali għall-vaċċini għaċ-ċittadini kollha tal-UE, affordabbiltà u sikurezza; jirrifjuta “n-nazzjonaliżmu” fir-rigward tal-vaċċin, li jmur kontra dawn il-prinċipji;

2. jilqa’ l-avvanz fir-riċerka u l-innovazzjoni xjentifika li wassal għal vaċċini sikuri u effettivi fi żmien rekord bis-saħħa ta’ kollaborazzjoni globali; iqis it-tilqim bħala fattur ta’ bidla li se jwitti t-triq biex noħorġu mill-agħar tal-pandemija u l-effetti drammatiċi tagħha fuq il-ħajja soċjali u ekonomika u s-saħħa mentali fl-UE. Madankollu, it-tilqim waħdu mhuwiex biżżejjed u l-għadd ta’ infezzjonijiet irid jonqos b’mod rapidu qabel ma jaslu l-varjanti l-ġodda, li għadha trid tiġi ppruvata l-effettività tal-vaċċini li għandna bħalissa fir-rigward tagħhom;

3. jinsisti li l-proċess ta’ approvazzjoni u n-negozjar tal-aċċess għall-vaċċini kontra l-COVID-19 iridu jkunu trasparenti, u jittama li l-akkwist attwali u sussegwenti tad-dożi tal-vaċċin ikompli jkun ikkoordinat tajjeb u kkomunikat fil-livell tal-UE; iħeġġeġ lill-Istati Membri jevitaw li jittrattaw il-kwistjoni tal-vaċċin bl-istess mod kif trattaw il-bidu tal-pandemija, fejn xi wħud urew nuqqas ta’ solidarjetà, li wassal għal nuqqas ta’ tagħmir protettiv, maskri u ventilaturi;

4. jappoġġja l-kampanji ta’ tilqim tal-UE, tal-Organizzazzjoni Dinjija tas-Saħħa u tal-Istati Membri, u jappella sabiex jiżdiedu l-produzzjoni u l-kunsinni tal-vaċċin, li jitħaffef it-tilqim u biex tingħata aktar informazzjoni sabiex iċ-ċittadini tal-UE jingħataw appuntament sabiex jitlaqqmu malajr kemm jista’ jkun permezz ta’ proċedura sempliċi u semplifikata, u irrispettivament mil-lokalizzazzjoni ġeografika tagħhom;

5. jinnota bi tħassib il-persistenza tal-virus tal-COVID-19 u d-diffikultajiet fil-livell globali u fl-Ewropa biex tiġi kkontrollata l-pandemija u biex jintemm iċ-ċiklu ta’ miżuri restrittivi; jinsab imħasseb ukoll dwar il-produzzjoni u l-organizzazzjoni tad-distribuzzjoni attwali tal-vaċċin fl-UE kollha hekk kif uħud mill-produtturi tal-vaċċin qed inaqqsu b’mod sinifikanti l-kunsinni, li ġiegħlu lill-awtoritajiet nazzjonali jirrevedu l-pjani tagħhom għad-distribuzzjoni tal-vaċċin; għalhekk, iqis li huwa essenzjali li l-istituzzjonijiet tal-UE jieħdu miżuri adegwati biex jiżguraw li l-produtturi jwettqu l-obbligi kuntrattwali tagħhom;

6. jenfasizza li bosta awtoritajiet lokali u reġjonali għandhom kompetenza f’materja tas-saħħa u huma lesti li jappoġġjaw id-distribuzzjoni tal-vaċċin – b’mod partikolari f’termini ta’ loġistika – u jipparteċipaw f’kampanji u attivitajiet ta’ sensibilizzazzjoni biex tiżdied il-fiduċja taċ-ċittadini u t-teħid tal-vaċċin, u biex jitħaffef il-proċess tat-tilqim; iħeġġeġ, għalhekk, lill-Istati Membri jinvolvu b’mod attiv lill-awtoritajiet lokali u reġjonali fil-kampanji tagħhom u fl-implimentazzjoni rapida tal-istrateġiji tagħhom dwar it-tilqim;

7. jinsab imħasseb dwar il-fatt li għalkemm jeħtieġ li titlaqqam 70 % tal-popolazzjoni sabiex tintemm il-pandemija, inqas min-nofs tal-popolazzjoni Ewropea hija lesta li titlaqqam fl-2021, kważi terz tal-popolazzjoni f’seba’ Stati Membri hija totalment kontra li titlaqqam, u kważi żewġ terzi tal-Ewropej jemmnu li l-vaċċini ġew prodotti malajr wisq ( 1 )

8. jemmen li huwa kruċjali li l-pubbliku jiġi żgurat li t-teknoloġija użata hija sikura u li l-produzzjoni rapida hija dovuta għal-livell ogħla mill-medja ta’ riżorsi finanzjarji u umani ddedikati għall-iżvilupp tal-vaċċini, u huwa tal-fehma li l-mexxejja sottonazzjonali jinsabu f’pożizzjoni ideali biex jgħinu fit-twassil ta’ dan il-messaġġ ta’ serħan il-moħħ;

9. iwissi kontra l-effetti tal-aħbarijiet foloz u d-diżinformazzjoni, li jistgħu jfixklu l-prospetti ta’ tilqim tal-massa fil-pront, u jappella għal aktar sensibilizzazzjoni dwar il-possibbiltà ta’ kampanji ta’ ingann dwar it-tilqim; jemmen li l-involviment tal-awtoritajiet lokali u reġjonali jista’ jikkontribwixxi b’mod sinifikanti għall-ġlieda kontra d-diżinformazzjoni u l-inċertezza dwar it-tilqim;

10. jappella għal dashboard Ewropea li tippermetti li jiġu mmonitorjati d-distribuzzjoni u t-teħid tal-vaċċin għal kull reġjun, b’hekk jittejbu t-trasparenza u l-koordinazzjoni u tgħin biex jiġu identifikati kwalunkwe lakuni; jemmen li l-pubbliku għandu jkun infurmat bis-sħiħ dwar l-awtorizzazzjonijiet, id-disponibbiltà u d-distribuzzjoni tal-vaċċini kontra l-COVID-19;

11. joffri l-għajnuna tal-Kumitat Ewropew tar-Reġjuni u tal-membri tiegħu lill-Kummissjoni Ewropea u lill-Istati Membri biex jiġu appoġġjati kampanji ta’ tilqim permezz tal-iskambju tal-aħjar prattiki u t-tixrid tal-informazzjoni;

12. jappoġġja l-intenzjoni tal-Kunsill li joħloq prova tat-tilqim standardizzata u interoperabbli għal skopijiet mediċi, fid-dawl tal-fatt li d-dokumentazzjoni tat-tilqim hija neċessità medika;

13. jinsisti li l-UE għandha rwol ewlieni fl-iffaċilitar tal-aċċess għall-vaċċini madwar id-dinja;

14. jappella sabiex ir-risponsi tal-Unjoni Ewropea, tal-Istati Membri, u tar-reġjuni u l-muniċipalitajiet għat-tifqigħa tal-pandemija tal-COVID-19 jiġu evalwati bir-reqqa u jitfasslu konklużjonijiet xierqa fil-qasam mediku, ekonomiku, soċjali, amministrattiv u tal-kompetenzi.

Brussell, il-5 ta’ Frar 2021. Apostolos TZITZIKOSTAS Il-President tal-Kumitat Ewropew tar-Reġjuni

(1) Stħarriġ tal-Kummissjoni Ewropea (DĠ COMM.A3) “Public Opinion on COVID-19 Vaccination in the EU” (L-opinjoni pubblika dwar it-tilqim kontra l-COVID-19 fl-UE), Diċembru 2020.